|  |  |
| --- | --- |
| Kunnskapsdepartementet  |  |
| v/Toril Johansson  |  |
| postmottak@kd.dep.no |  |
| Ref.: 16/7356 | Vår fil: B17-SD01 |
|  | Vårt Arkiv: 402 |
|  | Saksbehandler: Stine Dybvig  |

 Oslo, 1. juni 2017

**Høring – forslag til endringer i forskrift om opptak til høyere utdanning (opptaksforskriften)**

Funksjonshemmedes Fellesorganisasjon (FFO), viser til høring publisert på departementets hjemmesider 15.02.17, og vil med dette gi et høringssvar. Høringsforslaget omhandler §§ 4-2 og 7-13 i opptaksforskriften, som har hjemmel i Universitets- og høyskoleloven av 1. april 2005 nr. 15.

**Om skjerpede karakter- og poengkrav for opptak til sykepleierutdanningen**

Bakgrunnen for endringsforslaget er at departementet antar at et skjerpet poengkrav ved opptak til sykepleierutdanningen vil være positivt for kvalitet og rekruttering. Departementet mener også at økt kvalitet kan føre til lavere frafall og strykprosent. Det er poengkravene i matematikk og norsk som skal justeres, og departementet har bedt om tilbakemelding på tre likestilte forslag.

Slik FFO leser forslagene til ny § 4-2, er spørsmålet hvor stor vekt som skal legges på søkerens lese-, skrive- og regneferdigheter for opptak til sykepleierutdanningen. FFO er enig med departementet i at det er avgjørende å sikre god medikamenthåndtering i sykepleieryrket. Pasientenes helse og sikkerhet må være i sentrum. Det er også viktig med en akseptabel lese- og skriveforståelse, slik at sykepleierne kan kommunisere godt med pasientene. FFO vil likevel støtte alternativ 1, da vi mener skjerpede krav i både matematikk og norsk kan føre til at mange gode kandidater automatisk siles ut av ordningen. Så lenge kandidatene behersker norsk muntlig på et forsvarlig nivå, ser vi ikke behov for å stille krav til karakteren 3 i norskfaget. FFO er redd for at et for formalistisk forhold til karakterer, kan resultere i at personer som er godt egnet som sykepleiere, likevel ikke får utøve yrket.

**Om forslag til endring i § 7-13 i forskriften - om opptak på særskilt grunnlag**

Forslaget om å endre § 7-13 i forskriften er, ifølge departementet, av mer redaksjonell karakter. Bakgrunnen er at Sivilombudsmannen har kritisert dagens ordlyd for å være for uklar. Med dette endringsforslaget ønsker departementet å presisere hva som skal være vurderingsgrunnlaget for opptak til høyere utdanning på bakgrunn av særskilt vurdering.

Det er positivt at departementet har tatt Sivilombudsmannens kritikk til etterretning, og at bestemmelsen nå skal gjøres tydeligere. FFO forutsetter at endringen vil virke klargjørende. Forhåpentligvis vil personer som søker opptak på særskilte vilkår, oppleve systemet som mindre byråkratisk etter denne omleggingen.

Med vennlig hilsen

**FUNKSJONSHEMMEDES FELLESORGANISASJON**



John Berg-Jensen Lilly Ann Elvestad

Styreleder Generalsekretær